După ultimatumul dat recent șefilor de instituții privind importurile de fructe și legume, clamând, de mai multe ori, că în România “intră alimente pline de otravă, pline de chimicale”, Liviu Dragnea a anunțat, joi, că va depune un proiect de lege prin care să poată fi sancționate firmele străine care vor vinde produse de calitate mai slabă decât în ţările de origine. "Dacă cineva îşi va mai permite să aducă în România produse care sunt de calitate mai slabă decât la ei în ţară, să plătească şi să le scoatem magazinele din ţară", a amenințat liderul PSD.

Liderul PSD a continuat joi turneul electoral prin țară și a fost la un miting de partid la Dumbrăveni (Suceava), unde a reluat discursul naționalist și atacurile la adresa companiilor străine. El a anunțat că în săptămânile următoare va depune în Parlament o lege care să pedepsească dubla calitate a produselor.

"Dacă cineva îşi va mai permite să aducă în România produse care sunt de calitate mai slabă decât la ei în ţară, să plătească şi să le scoatem magazinele din ţară. Prea mult timp s-au învăţat ca România să accepte orice, că România trebuie să înghită orice, că România trebuie să vândă orice pe nimic, că resursele noastre sunt de fapt ale altor, că noi suntem nişte fricoşi, nişte momâi. De ce? Că ne sperie cu nişte procese, că ne sperie cu nişte dosare?", a afirmat Liviu Dragnea.

O să vă răspund, când e momentul, dacă voi candida / Trebuie să eliberăm România de această căpuşă care se numeşte Iohannis

Liviu Dragnea nu a ratat nici ocazia de a-l ataca din nou pe Klaus Iohannis, despre care a spus că este "slugă la străini”.

El le-a cerut participanţilor la mitingul electoral de la Dumbrăveni să îi susţină pe candidaţii PSD la alegerile europarlamentare "pentru că sunt patrioţi”, în timp ce preşedintele Klaus Iohannis "şi clica lui preferă să fie slugile străinilor”.

Liderul PSD a adăugat că alegerile prezidenţiale reprezintă "momentul în care trebuie să eliberăm România de această căpuşă care se numeşte Iohannis".

"Vreau să vă asigur că acest proiect pe care noi l-am început în 2016 va avea sorţi de izbândă. Vom avea prima confruntare în 26 mai. Este bătălia pentru Europa, este bătălia pentru mândria de a fi român, pentru că România merită mai mult. În toamnă, vom avea alegeri prezidenţiale. Atunci este momentul în care trebuie să eliberăm România de această căpuşă care se numeşte Iohannis. Şi o să vă răspund, când e momentul, dacă voi candida, dar haideţi să ne concentrăm acum la alegerile europarlamentare. Vă asigur că nu are de ce să vă fie frică. Nu are de ce să aveţi vreo ezitare. Lupta noastră este, de fapt, lupta pentru adevăr", a adăugat Dragnea.